আসন বন্টন নিয়ে না-খুশ JMM! বিহারে চাপ বাড়ল মহাগঠবন্ধনের?

ওয়েব ডেস্ক: বিহার বিধানসভা নির্বাচনের (Bihar Assembly Election) আগে আসন বণ্টন নিয়ে চাপে পড়ল মহাগঠবন্ধন (Mahagathbandhan)। এই ইস্যু নিয়ে এবার জোটকে সতর্কবার্তা দিল ঝাড়খণ্ড মুক্তি মোর্চা (JMM)। শনিবার দলের কেন্দ্রীয় সাধারণ সম্পাদক ও মুখপাত্র সুপ্রিয় ভট্টাচার্য জানিয়েছেন, ১৪ অক্টোবরের মধ্যে যদি মহাগঠবন্ধন জেএমএম-কে সম্মানজনক সংখ্যক আসন না দেয়, তাহলে দল নিজস্ব পথে সিদ্ধান্ত নেবে।

জেএমএম সম্পাদক বলেন, “আমরা মহাগঠবন্ধনের অংশ হিসেবেই বিহার বিধানসভা নির্বাচনে লড়তে চাই। তবে আসন বণ্টন নিয়ে দ্রুত সিদ্ধান্ত নেওয়া প্রয়োজন, কারণ ইতিমধ্যেই মনোনয়ন দাখিলের প্রক্রিয়া শুরু হয়ে গিয়েছে। আমরা অন্তত ১২টি আসনে প্রতিদ্বন্দ্বিতা করতে প্রস্তুত।”

আরও পড়ুন: বিহারে BJP-র প্রার্থী হচ্ছেন পবন সিং? নিজেই করলেন বড় ঘোষণা

তিনি আরও জানান, জেএমএম ইতিমধ্যেই বিহার নির্বাচনের জন্য সমস্ত প্রস্তুতি সম্পন্ন করেছে। তাঁর বক্তব্য, “ঝাড়খণ্ড নির্বাচনে আমরা আমাদের মিত্র দল কংগ্রেস, আরজেডি, সিপিআইএমএল-কে সম্মানজনক আসন দিয়েছিলাম। তাই বিহারেও আমরা সেই একইরকমের সম্মান প্রত্যাশা করি।” তিনি মনে করিয়ে দেন যে, ২০১৯ সালের ঝাড়খণ্ড বিধানসভা নির্বাচনে আরজেডি-কে সাতটি আসন দেওয়া হয়েছিল, কিন্তু তারা মাত্র একটি আসন জিতেছিল। তবুও সেই একমাত্র বিধায়ককেই মহাগঠবন্ধনের সরকারে মন্ত্রী করা হয়েছিল।

তিনি আরও জানান, জেএমএম-এর কেন্দ্রীয় কমিটির বৈঠক নির্ধারিত হয়েছে ১৫ অক্টোবর। “তার আগে আমাদের আসন ঘোষণা করা না হলে, আমরা স্বাধীনভাবে সিদ্ধান্ত নিতে বাধ্য হব। আমরা স্বতন্ত্র রাজনৈতিক দল, হাত গুটিয়ে বসে থাকব না,” স্পষ্ট বার্তা দেন ভট্টাচার্য। তাঁর কথায়, জেএমএম বিজেপির বিরুদ্ধে শক্তভাবে লড়াই করতে জানে।

বর্তমানে বিহার নির্বাচনে মহাগঠবন্ধনের মধ্যে কংগ্রেস, আরজেডি, বাম দল এবং জেএমএম জোটবদ্ধভাবে লড়ছে। তবে আসন বণ্টন নিয়ে জেএমএম-এর এই সতর্কবার্তা জোটের মধ্যে নতুন চাপ তৈরি করেছে বলে মত রাজনৈতিক মহলের।